Mchumia juani hulia kivulini

MCHUMIA JUANI HULIA KIVULINI 

Ama kweli mvumilivu hula mbivu. Katika kitongoji cha Wapweke paliibuka kijulanga mmoja aliye fahamika kama Kafuzu. Kafuzu alikuwa katika darasa la saba katika shule ya Kipaombele. Licha ya hali yao kuwa ya uchochole, alipata fursa ya kusomea katika shule hii. Kafuzu hakufanya ajizi  masomoni kwani alifahamu fika huwa ajizi ni nyumba ya njaa. Dhamiria lak? lilikuwa kuwakopoa wavyele wake kutoka kwa umaskini. 

Wazazi wake Kafuzu walimdhamiria kama mboni ya macho yao. Walijifunga mikanda tumboni na kujisabili kwa hali na mali kupata karo ya Kafuzu. Waliishi kuamka alfajiri umande ungali nyasini na kujitwika mipini ya majembe yao mabegani kutafuta watakapo ambulia kupata kibarua kitakacho wapa ajira. Waliporejea nyumbani jioni, walikuwa kachoka tiki. Mara nyingi walimpata Kafuzu kazama vitabuni, kujielewesha mengi ya waliyofunzwa. Mara kwa mara, wangemuhimiza mwanao kuwa atie bidii masomoni. 

Baada ya Kafuzu kuingia katika chumba cha I.C.U walivyorejelea darasa la nane, hapo ndipo majukumu yalivyoongezeka. Alihitaji vitabu vya ziada mara kwa mara. Kiwango cha karo cha darasa la nane pia kilikuwa cha juu kuliko madarasa mengine kwani walikipata kishuka shuleni. Fauka ya hayo, alihitaji mafuta yaliyo kiwezesha kibatari alichokitumia kumpa mwanga wakati wa kusoma. Bidii na wasaha wa wazazi wake kijulanga huyu hayakuenda joshi. Baada ya mtihani wa kitaifa kufanywa na matokeo yake kutangazwa, Kafuzu alikuwa miongoni mwa wanafunzi kumi bora katika kata yake. 

Iliwafurahisha sana wazazi wake. Walijihisi kama vibogoyo  walioota meno. Walisherehekea kufuzu kwa mwanao pamoja na majirani na hata kijiji kwa jumla. Kwa mara ya kwanza, shule ya kipaombele iliandikisha mwanufunzi aliyenakili alama mia nne ishirini. Hili lilipelekea kujivuma kwa walimu wake Kafuzu kwa ubunifu wake.  

Baada ya wiki mbili, kiwewe kilianza tena kuwanyemelea wazaziwe Kafuzu. Licha ya kuwa mwanao alifuzu, maswali yaliyoibuka akilini mwao yalikuwa ni wapi watakapo toa karo hasa ya kuendeleza masomo ya mwanao. Walianza kuwatembelea watu walio kuwa na cheo ili kuomba msaada wa karo ya mwanao. Walizunguka ofisi zote za kiserekali kwa miezi miwili mtawalia bila kufanikiwa. 

Mwaka mpya uliwadia na wanafunzi wa kidato cha kwanza wakaanza kumiminika shuleni. Wazazi wake Kafuzu walikuwa wamesalia tu na wiki moja ili kuinyakua fursa ya mwanao kujiunga na shule ya upili ila hawakuwa na chochote. Hapo ndipo waliporudi katika shule aliposomea Kafuzu kuomba msaada. Kwa bahati nasibu, walimu walijitolea mhanga kugaramia masomo ya Kafuzu hadi chuo kikuu ikiwa angefuzu. 
Kafuzu alijiunga na shule ya upili ya Magwiji. Huko, alitia bidii masomoni. Alivumilia hali zote zilizomkumba. Alifahamu kuwa yeye ndiye aliyekuwa nyota ya jamii yake. Baada ya kipindi cha miaka minne, Kafuzu alifuzu na alama ya A-,  alijiunga na Chuo Kikuu na kusomea udaktari. Alibahatika kuajiriwa kazi nje ya taifa lake. Alifukua wazazi wake katika kaburi la umaskini na hata kukiendeleza kijiji chake kimaendeleo. Hapo ndipo nilipofahamu kuwa mgaagaa na upwa hali wali mkavu.